Voormalige ANC-LP kry borgtog ná appèlaansoekSibusiso Kula (Foto: Verskaf) Die voormalige ANC-parlementslid Sibusiso Kula (34) is borgtog toegestaan na ŉ appèlaansoek. Kula is Dinsdag in die hooggeregshof in Mmabatho, Noordwes, op borgtog van R50 000 vrygelaat nadat hy aanvanklik in Februarie in die Orkney-landdroshof borgtog geweier is. Volgens Henry Mamothame, woordvoerder van die Nasionale Vervolgingsgesag (NVG), moes Kula sy paspoort ingee en sluit sy borgtogvoorwaardes onder meer in dat hy twee keer per dag by die naaste polisiestasie moet aanmeld en dat hy geen direkte of indirekte kontak met sy kinders mag hê nie. Hy moet weer op 17 April in die hof verskyn. Kula is in Januarie in hegtenis geneem in verband met die moord op sy vrou, Jennifer Kula, op 27 November. Volgens die polisie het dit aanvanklik gelyk of Jennifer tydens ŉ rooftog vermoor is. Sy het ŉ steekwond aan die rug gehad, maar dié moordwapen is nooit gevind nie. Die saak is deur die mediese fasiliteit aangemeld waarheen sy na bewering deur die beskuldigde vervoer is om mediese hulp te ontvang. Hy het aan die polisie gesê dat hy nie by sy huis was toe die voorval plaasgevind het nie. Deur middel van die polisie se ondersoek is Kula met die moord op sy vrou verbind en van moord aangekla.